翁靜晶多謝老闆
爆假艷尼而街知巷聞嘅翁靜晶,因為要應付定慧寺龐大嘅官司開支,加上又要為定慧寺支付二百幾萬維修斜坡費,連個人退休金同埋兩個女嘅嫁妝都使埋。佢於是決定復出,早兩個月加盟咗張志宇律師行,上星期律師行成立三周年搞party,一於開支香檳,切燒豬賀一賀佢!
翁靜晶都好識做,當日揸住杯香檳不停話:「多謝老闆!」嘩,乜翁靜晶有老細照顧?原來呢間律師樓當初以人情價,幫翁靜晶打艷尼官司,大家惺惺相惜,翁靜晶幫對方打工,順便幫輕一下定慧寺訴訟費用。
當日好多嘉賓到賀,逼爆律師樓。唔講唔知,原來英皇集團主席楊受成同翁靜晶好老友,人唔到禮都到,楊受成送咗一個大花牌俾世姪女。
張志宇律師行開業三周年,兼歡迎翁靜晶同另外兩位律師加入,特別舉行雞尾酒會,仲切埋燒豬,場面熱鬧。楊受成送來恭賀翁靜晶嘅花牌,十分之搶眼。